આવેદનપત્રમાં જણાવ્યા અનુસાર બારડોલી નગરમાં પહોળા કરવામાં આવેલ રસ્તા વધી ગયેલ લારી-ગલ્લા દબાણને કારણે લોકો માટે ત્રાસદાયક બની ગયા છે. જાહેર રોડ પર જ્યાં પણ નજર કરો ત્યાં લારી-ગલ્લાના દબાણ સિવાય કશું દેખાતું નથી. સૌથી ખરાબ સ્થિતિ લીમડા ચોક વિસ્તારમાં જોવા મળી રહી છે. અહી આવેલ શાકભાજી માર્કેટની અંદર આડેધડ દબાણો ઉભા કરવામાં આવ્યા છે. જેના કારણે નાગરિકોને અવર-જવરમાં મુશ્કેલી પડી રહી છે બીજી તરફ અહીં બારડોલીની સરકારી હોસ્પિટલ પણ આવેલી હોય તેના ગેટ સામે જ વાહનો ઉભા રહેતા હોય ઈમરજન્સી સમયે એમ્બ્યુલન્સની અવરજવરમાં પણ મુશ્કેલી પડે છે. પોલીસ સ્ટેશન નજીક હોવા છતાં આડેધડ પાર્કિંગ થતા વાહનો સામે કોઇ કાર્યવાહી કરવામાં આવતી નથી. આથી શનિવારના રોજ નગરના જાગૃત નાગરિકો પૈકી રાજા આહુજા, રાજેશ વાઘ સહિતના લોકોએ એકત્ર થઈ બારડોલીના એસડીએમને આવેદન પત્ર પાઠવ્યું હતું.